stanford-oval/wikipedia huggingface dataset:
גאוגרפיה עירונית
הבחנה בין סוגי ערים

ערים שונות נבדלות במערך הכלכלי שלהן, במאפיין החברתי והדמוגרפי שלהן ובתפקידים שהן ממלאות במערכת העירונית. ההבדלים נובעים מהמשאבים המקומיים שעליהם התבססה הצמיחה במהלך ההתפתחות המוקדמת של הדפוס העירוני, וביתרון התחרותי של המשאבים המקומיים. ההכרה בסוגי ערים שונות היא קריטית לסיווג הערים בגאוגרפיה עירונית. לסיווג כזה, דגש הניתן במיוחד על סיווג ערים פונקציונלי והממדים הבסיסיים של מערכת העיר.
לצורך ההשוואה, הגאוגרפיה האורבנית של העיר תל אביב-יפו, הנובעת מהיותה מרכז תרבותי במדינת ישראל, עיר תיירות מרכזית על חוף הים התיכון, ומקום מושבה של אוכלוסייה חילונית ולהט"בית בכמויות גדולות יחסית, שונה מהגאוגרפיה האורבנית של העיר ירושלים. יחודה של ירושלים הוא בהרכב האוכלוסייה המובחן (חרדים, ערביי ישראל, דתיים וחילונים – במידה שווה), באופייה הדתי והשמרני יחסית, ובעיר העתיקה שבה, שהיא מרכז תיירותי ודתי בפני עצמו. בהתאמה, ניתן לראות הבדלים במשאבי הייצור, בשירותים שהן מספקות, ואף במבני הציבור שבהן, השונים באופן מהותי. לדוגמה, העיר תל אביב פיתחה את המרכז הגאה, וכן ארבעה תיאטרונים מסחריים (הבימה, התיאטרון הקאמרי, בית ליסין, תיאטרון גשר), ובתי ספר למשחק. לעומתה, בעיר ירושלים, שכמות אוכלוסייתה כפולה, יש רק תיאטרון מסחרי אחד, (תיאטרון החאן). לעומת זאת, נמצאים בה סמלי דת וסמלי שלטון רבים. השוואה נוספת היא בין שתי ערים אלה, שהן ערי מטרופולין, לערים אחרות, קטנות יותר. ואף בהן קיימת הבחנה בין ערים קטנות יותר במרכז הארץ, לערים כגון קריית שמונה או שדרות. שתי האחרונות מובחנות לא רק במרחקן ממרכז הארץ התרבותי, אלא גם בקרבתן לגבול, כגורם משמעותי בעיצובן.
אחת הדרכים לסווג ערים היא בזיהוי התפקיד שהן ממלאות במערכת העירונית. ישנם שלושה תפקידים נפרדים:
מקומות מרכזיים, המתפקדים בעיקר כמרכזי שירות לאזור העורף המקומי
ערי תחבורה שמבצעות פונקציות של פריצות בתפזורת ובני ברית לאזורים גדולים יותר
ערים בעלות פונקציות מיוחדות, הנשלטות על ידי פעילות אחת כגון כרייה, ייצור או בילוי ומשרתות שווקים לאומיים ובין-לאומיים
כוח העבודה בעיר נחשב כגורם מאפיין נוסף.
ערכים קשורים

גאוגרפיה עירונית ותכנון ערים - מונחים
גאוגרפיה ישובית
אדריכלות
הנדסת תחבורה
מסחר
ערים בישראל
ערים היסטוריות
עיר
עיר גנים
עיר לוויין
עיר עתיקה
עיר שינה
סגרגציה גאוגרפית
היסטוריה עירונית ואזורית
שטח בנוי
שטחים פתוחים
שכונת חצר
שימושי קרקע
תחבורה ציבורית
תכנון סביבתי
תעסוקה
פיתוח מוטה תחבורה ציבורית
פינוי ובינוי
תוכנית בניין עיר
תכנון שימושי קרקע
הערות שוליים

↑  Smith, Robert H. T. (1965-01-01). "Method and Purpose in Functional Town Classification". Annals of the Association of American Geographers. 55 (3): 539–548.
https://www.tandfonline.com/doi/abs/10.1111/j.1467-8306.1965.tb00534.x. 

המאמר נותן דוגמאות אחרות. הדוגמאות כאן ניתנו לטובת הקורא דובר העברית, מתחומי הגאוגרפיה האורבנית המוכרים לו.
| גאוגרפיה עירונית |
| --- | --- | --- |
| תחומי מחקר | עירוניות |  |
| מבנה אזורי | רחוב כפרי |  |
| מבנה עירוני | רחובות שתי וערב • דגם מעגלי • דגם מגזרי • דגם רב-קוטבי • דגם העיר האנכית • דגם לא סדיר |  |
| עיר מתמחה | ערי תעופה • ערי נמל • ערי רכבות • ערי מסחר • ערי תעשייה • עיר תיירות • עיר אוניברסיטה • ערי בירה • ערי עולם |  |
ראו גם פורטל גאוגרפיה
| --- | --- |
בקרת זהויות :  NLI: 987007534396805171  BNE: XX4576434  GND: 4056733-3  LCCN: sh90004295  NKC: ph116378 
ערך זה הוא קצרמרבנושא גאוגרפיה. אתם מוזמנים לתרום לוויקיפדיה ו.
סעיף 365 לחוק העונשין של סרי לנקה

סעיף 365 לחוק העונשין של סרי לנקה מפליל "יחסי גומלין בניגוד לסדר הטבע", כאשר הכוונה לפעילות מינית לא "טבעית", וקובע עונש של עד עשר שנות מאסר.
סעיף זה לקוח מתוך החוק הבריטי הישן, שבו הפלילו (אנ') יחסי מין הומוסקסואליים. עם זאת, החוק אינו נאכף בפועל. מחלקת המשפטים של ארצות הברית כתב כי ”[המשטרה] לא עוצרת ומעמידה לדין את מי שעסק בפעילות להט"בית”, וכי הדיווחים שאנשים לא הורשעו עד היום למרות ”תלונות המצטטות את הוראות החוק [בהיותן] מקובלות על ידי המשטרה”.
הסעיף, כפי שהוא קיים כיום, תואר כסעיף מפלה, ולא נאכף בפועל, והוא נחשב כבלתי ניתן לאכיפה במערכת המשפט. בית המשפט העליון חלק על דעה זאת, שאף על פי שהחוק אכן דן במין הומוסקסואלי, יחסי מין בהסכמה אינם מצדיקים עונש.
שלא כמו בהודו או בארצות הברית, לבית המשפט העליון של סרי לנקה אין הכוח לתקן את החוק, הוא יכול רק לפרש את החוק. לכן, לא ייתכן שבית המשפט העליון יכול היה לבטל את החוק, אף שמספר פעילים קבעו כי על בית המשפט להשתמש בכוחות הקיימים בצורה יעילה יותר, בשביל להגן על אנשים שקיימו יחסי מין הומוסקסואליים.
בית המשפט העליון של סרי לנקה (אנ') פסק כי לא ניתן לאכוף את הסעיף, וגם הממשלה הסוציאליסטית של ראג'פקסה וגם הממשלה השמרנית של סיריסנה הצהירו כי: ”אפליה נגד להט"בים אינה באופן חוקתית, וכי יישום הסעיפים 365 ו-365א, באופן שמפלה את הקהילה הגאה, לא חוקתי”.
אף על פי שהסעיף בפועל לא נאכף, שכן מאבק באפליה בבתי משפט מחייב את הנפגעים להצהיר בגלוי על ההומוסקסואליות שלהם (או לקשר את עצמם לנטיות מיניות אחרות), הקורבנות, לעיתים קרובות, לא נלחמים על הטרדות המשטרה שהם עשויים להתמודד איתם בחייהם האישיים כתוצאה מאאוטינג עצמי.
היסטוריה

סעיף 365א לחוק העונשין של סרי לנקה מתוארך לחוק העונשין הקולוניאלי שהוטמע בתקופת ציילון הבריטית. חוק העונשין של סרי לנקה נחקק ב-1883 באמצעות פקודה מס' 2 של 1883. הסעיף כלל רק יחסי מין הומוסקסואליים עד ל-1995. באותה שנה, הסעיף כלל גם יחסי מין לסביים.
השר לענייני חוקה, ג. ל. פייריס (אנ'), ניסה לבטל את הסעיף ב-1995, אך ללא כל הצלחה מפני שמספר מחוקקים טענו כי יחסי מין לסביים אינם מופללים על ידי הסעיף הקיים. כתוצאה מכך, הסעיף קבע כי העונש המקסימלי ליחסי מין לסביים הוא 12 שנים.
היסטוריה > פסקי דין של בית המשפט העליון

החוקה של סרי לנקה אוסרת על בית המשפט העליון למחוק כל סעיף מחוקיה מאחר שהחוקה אינה מעניקה לבית המשפט העליון את סמכות הביקורת השיפוטית. בנוסף, החוקה קובעת כי: ”כל הצעות החוק שהועברו בפרלמנט יהפכו לחוק לאחר שיקבלו את אישור יו"ר [הפרלמנט] (79), והיא תהיה סופית ולא ניתנת לשינוי בשום בית משפט (80.3)”.
הערות שוליים

1 2  "Department for Justice" (PDF). ארכיון (PDF) מ-2019-12-11. נבדק ב-2021-03-28.
↑  "Road to reform – LGBTIQ rights in Sri Lanka". www.themorning.lk. 2018-09-16. ארכיון מ-2019-01-23. נבדק ב-2019-01-23.
1 2 3  "iProbono". iProbono. ארכיון מ-2019-06-20. נבדק ב-2019-01-23.
↑  "Sri Lankan Police Arrest a Lesbian Couple and Police justifies its Action | Sri Lanka Brief". srilankabrief.org (באנגלית אמריקאית). ארכיון מ-2018-10-05. נבדק ב-2018-12-01.
↑  "Women Gather Support For Fight To Legalise Lesbianism". www.glapn.org. ארכיון מ-2018-10-03. נבדק ב-2019-01-24.
גולי האימפריה האשורית לשומרון

ערך זה עוסק בקבוצות שהוגלו לשומרון. אם התכוונתם לעדה הדתית המקושרת לעתים לגולים אלה, ראו .
גולי האימפריה האשורית לשומרון הם קבוצות, שעל־פי המסופר במקרא הוגלו על־ידי מלך אשור מבבל, כותה, עוא, חמת וספרוים, אל שטחי ממלכת ישראל שהוחרבה בידי האימפריה האשורית החדשה בשלבים בין 734 לפנה"ס ל-721 לפנה"ס במקום תושבי ממלכת ישראל, כחילופי אוכלוסיות. לאור המתואר בספר מלכים, הם מקושרים לעיתים עם השומרונים.
רקע

לאחר התפלגות הממלכה בימי רחבעם וירבעם בן נבט, הציב ירבעם עגלי זהב בבית אל ובדן, שאליהם עלו תושבי ממלכת ישראל לרגל במקום בית המקדש שבירושלים. כיוון שהדבר היה מנוגד למצוות התורה, על פי המסופר בנביאים שלח ה' כמה נביאים להזהיר את ישראל לבל יחטאו בזה, אך כעבור כמה מאות שנים שבהן התמידו ישראל בפולחן זה, הוגלו מעל אדמתם על ידי שלמנאסר מלך אשור לערים שבשליטת ממלכתו, ובמקומם הביא מלך אשור כמה קבוצות ממסופוטמיה לשומרון.
בִּשְׁנַת שְׁתֵּים עֶשְׂרֵה לְאָחָז מֶלֶךְ יְהוּדָה מָלַךְ הוֹשֵׁעַ בֶּן אֵלָה בְשֹׁמְרוֹן עַל יִשְׂרָאֵל תֵּשַׁע שָׁנִים. וַיַּעַשׂ הָרַע בְּעֵינֵי ה' רַק לֹא כְּמַלְכֵי יִשְׂרָאֵל אֲשֶׁר הָיוּ לְפָנָיו. עָלָיו עָלָה שַׁלְמַנְאֶסֶר מֶלֶךְ אַשּׁוּר וַיְהִי לוֹ הוֹשֵׁעַ עֶבֶד וַיָּשֶׁב לוֹ מִנְחָה. וַיִּמְצָא מֶלֶךְ אַשּׁוּר בְּהוֹשֵׁעַ קֶשֶׁר אֲשֶׁר שָׁלַח מַלְאָכִים אֶל סוֹא מֶלֶךְ מִצְרַיִם וְלֹא הֶעֱלָה מִנְחָה לְמֶלֶךְ אַשּׁוּר כְּשָׁנָה בְשָׁנָה וַיַּעַצְרֵהוּ מֶלֶךְ אַשּׁוּר וַיַּאַסְרֵהוּ בֵּית כֶּלֶא. וַיַּעַל מֶלֶךְ אַשּׁוּר בְּכָל הָאָרֶץ וַיַּעַל שֹׁמְרוֹן וַיָּצַר עָלֶיהָ שָׁלֹשׁ שָׁנִים. בִּשְׁנַת הַתְּשִׁיעִית לְהוֹשֵׁעַ לָכַד מֶלֶךְ אַשּׁוּר אֶת שֹׁמְרוֹן וַיֶּגֶל אֶת יִשְׂרָאֵל אַשּׁוּרָה וַיַּשֶׁב אֹתָם בַּחְלַח וּבְחָבוֹר נְהַר גּוֹזָן וְעָרֵי מָדָי
הסיפור המקראי > ההגליה לשומרון

על פי העולה מהמקרא ומדברי חז"ל, מדיניותו של מלך אשור הייתה להעביר את העמים שתחת שלטונו לארצות שזרות להם, על מנת להקטין סיכוי למרידה. כחלק מכך הגלה מלך אשור את יושבי בבל, כותב, עוה, חמת וספרוים, לערי השומרון ששם ישבה ממלכת ישראל קודם לכן:
וַיָּבֵא מֶלֶךְ אַשּׁוּר מִבָּבֶל וּמִכּוּתָה וּמֵעַוָּא וּמֵחֲמָת וּסְפַרְוַיִם וַיֹּשֶׁב בְּעָרֵי שֹׁמְרוֹן תַּחַת בְּנֵי יִשְׂרָאֵל וַיִּרְשׁוּ אֶת שֹׁמְרוֹן וַיֵּשְׁבוּ בְּעָרֶיהָ.
הסיפור המקראי > פגיעת האריות בגולים והפנייה למלך אשור והפתרון שסיפק להם

על פי המתואר במקרא, כשהגיעו הגולים לשומרון שלח ה' בהם אריות שהרגו בהם. הגולים הכירו בכך שהאריות באו עליהם משום שאינם יודעים "את משפט אלוהי הארץ", ולכן פנו למלך אשור בבקשה לטפל בכך. מלך אשור ציווה להשיב לשם את אחד הכהנים שהוגלו עם ממלכת ישראל, כדי שילמד אותם את "משפט אלוהי הארץ":
וַיְהִי בִּתְחִלַּת שִׁבְתָּם שָׁם לֹא יָרְאוּ אֶת ה' וַיְשַׁלַּח ה' בָּהֶם אֶת הָאֲרָיוֹת וַיִּהְיוּ הֹרְגִים בָּהֶם. וַיֹּאמְרוּ לְמֶלֶךְ אַשּׁוּר לֵאמֹר הַגּוֹיִם אֲשֶׁר הִגְלִיתָ וַתּוֹשֶׁב בְּעָרֵי שֹׁמְרוֹן לֹא יָדְעוּ אֶת מִשְׁפַּט אֱלֹוהֵי הָאָרֶץ וַיְשַׁלַּח בָּם אֶת הָאֲרָיוֹת וְהִנָּם מְמִיתִים אוֹתָם כַּאֲשֶׁר אֵינָם יֹדְעִים אֶת מִשְׁפַּט אֱלֹוהֵי הָאָרֶץ.
וַיְצַו מֶלֶךְ אַשּׁוּר לֵאמֹר הֹלִיכוּ שָׁמָּה אֶחָד מֵהַכֹּהֲנִים אֲשֶׁר הִגְלִיתֶם מִשָּׁם וְיֵלְכוּ וְיֵשְׁבוּ שָׁם וְיֹרֵם אֶת מִשְׁפַּט אֱלֹוהֵי הָאָרֶץ. וַיָּבֹא אֶחָד מֵהַכֹּהֲנִים אֲשֶׁר הִגְלוּ מִשֹּׁמְרוֹן וַיֵּשֶׁב בְּבֵית אֵל וַיְהִי מוֹרֶה אֹתָם אֵיךְ יִירְאוּ אֶת ה'.
הסיפור המקראי > הפולחן המשותף לה' אלוהי ישראל ולאלוהי ארצות המוצא

בעקבות הלימוד של הכהן, יראו הגולים מה' ושמרו את החוקים שלימד אותם הכהן, אך לצד זאת המשיכו בפולחן האלילים שהיו עובדים להם בארצותיהם:
וַיִּהְיוּ עֹשִׂים גּוֹי גּוֹי אֱלֹהָיו וַיַּנִּיחוּ בְּבֵית הַבָּמוֹת אֲשֶׁר עָשׂוּ הַשֹּׁמְרֹנִים גּוֹי גּוֹי בְּעָרֵיהֶם אֲשֶׁר הֵם יֹשְׁבִים שָׁם. וְאַנְשֵׁי בָבֶל עָשׂוּ אֶת סֻכּוֹת בְּנוֹת וְאַנְשֵׁי כוּת עָשׂוּ אֶת נֵרְגַל וְאַנְשֵׁי חֲמָת עָשׂוּ אֶת אֲשִׁימָא. וְהָעַוִּים עָשׂוּ נִבְחַז וְאֶת תַּרְתָּק וְהַסְפַרְוִים שֹׁרְפִים אֶת בְּנֵיהֶם בָּאֵשׁ לְאַדְרַמֶּלֶךְ וַעֲנַמֶּלֶךְ אֱלֹהֵי סְפַרְוָיִם. וַיִּהְיוּ יְרֵאִים אֶת ה' וַיַּעֲשׂוּ לָהֶם מִקְצוֹתָם כֹּהֲנֵי בָמוֹת וַיִּהְיוּ עֹשִׂים לָהֶם בְּבֵית הַבָּמוֹת. אֶת ה' הָיוּ יְרֵאִים וְאֶת אֱלֹהֵיהֶם הָיוּ עֹבְדִים כְּמִשְׁפַּט הַגּוֹיִם אֲשֶׁר הִגְלוּ אֹתָם מִשָּׁם
הסיפור המקראי > עבודה זרה בשיתוף

מעשה הגולים היווה מודל לפולחן המשתף עבודה לה' לצד עבודת אלילים. פולחן זה מכונה בספרות ההלכתית עבודה זרה בשיתוף, וישנה מחלוקת האם הוא מותר לגויים בניגוד לעם ישראל, ולכן האריות חדלו מלפגוע בגולים כששילבו בין עבודת ה' לפולחן האלילים, או שגם לגויים מעשה זה אסור, אלא שהוא נסלח יותר מאשר עבודה זרה ללא שיתוף עם עבודת ה', ולכן חדלו מהם האריות.
זיהויים מאוחרים

| --- | --- |
 :  ראו גם – שומרונים
בימי הבית השני שימש הכינוי "כותי" – על שם אחת מקבוצות הגולים – שם גנאי לשומרונים, כפי העולה מכתביו של יוסף בן מתתיהו המכנה את סנבלט החורני, מנהיג השומרונים בימי שיבת ציון, "כותי לפי גזעו".
גם בבשורה לפי מתי, ישו הורה שלא להטיף לגויים או שומרונים אלא ליהודים בלבד.
ייתכן שהסיבה שלאחר תקופת המקרא התייחסו לכל קבוצות הגולים בשם "כותים", אף שלא כולם היו כותים מהעיר כותה, היא שהכותים היו הקבוצה המשמעותית ביותר מבחינה מספרית בקרב הגולים.
על פי המתואר בדברי חז"ל, הכותים הקפידו על שמירת מצוות התורה שבכתב, אך כפרו בסמכותם של חכמי התורה שבעל פה לפרש את התורה. הכותים גם הכריזו על הר גריזים כמקום שבו בחר ה' לבנות לו בית, ולכן מקדשם הוצב שם. לטענת חז"ל, בשלב כלשהו הייתה שם דמות יונה שאליה היו עובדים.
השומרונים רואים עצמם צאצאי שבטי אפרים, מנשה ולוי שנותרו בארץ לאחר גלות עשרת השבטים, ותולים את הקרע בינם לבין היהודים בהתרחשויות שאירעו בימי עלי הכהן.
ממחקרים גנטיים עולה כי לשומרונים ולבני רוב העדות היהודיות ישנו מקור אבהי משותף, ובהתאם לכך הציעו החוקרים שמוצאם נעוץ בשילוב של שארית הפליטה של שבטי ישראל הצפוניים שהתערבו באוכלוסיות נוכריות שהוגלו לשומרון.
ראו גם

שומרונים
מסכת כותים
הערות שוליים

↑  הברית החדשה, הבשורה על־פי מתי, פרק י', פסוקים 5–6
↑  מלאכת שלמה, ברכות ז, א
↑  תפארת ישראל, כתובות ג, א
↑  תלמוד בבלי, מסכת חולין, דף ו', עמוד א'
↑  Shen, Peidong; Lavi, Tal; Kivisild, Toomas; Chou, Vivian; Sengun, Deniz; Gefel, Dov; Shpirer, Issac; Woolf, Eilon; Hillel, Jossi; Feldman, Marcus W.; Oefner, Peter J. (2004). "Reconstruction of patrilineages and matrilineages of Samaritans and other Israeli populations from Y-Chromosome and mitochondrial DNA sequence Variation". Human Mutation. 24 (3): 248–260. doi:10.1002/humu.20077. ISSN 1059-7794. PMID 15300852. S2CID 1571356.
רבקה ריטנהאוס

| --- | --- |

רבקה ריטנהאוס (2014)
 לידה:  30 בנובמבר 1988 (בת 36) פסדינה, מחוז לוס אנג'לס, קליפורניה
 שם לידה:  רבקה ריטנהאוס מידרז
 מדינה:  ארצות הברית ארצות הברית
 תקופת הפעילות:  מ-2011
 מקום לימודים:  אוניברסיטת פנסילבניה 
 בן זוג:  קייל רוביסקי (ספטמבר 2023–) צ'ייס קרופורד (2017–2019)
 פרופיל ב-IMDb
 
רֶבֶּקָה ריטְנְהאוס מִידֶרְז (באנגלית: Rebecca Rittenhouse Meaders; נולדה ב-30 בנובמבר 1988) היא שחקנית אמריקאית. ריטנהאוס נודעה בעיקר בזכות הופעותיה בסדרות הטלוויזיה "זהב שחור" בתפקיד קודי ל'פבר ("ABC") ; "רד בנד סוסייטי" בתפקיד בריטני דובלר ("פוקס") ו"מינדי", בתפקיד ד"ר אנה זייב ("פוקס" ו"הולו").
ביוגרפיה

רבקה ריטנהאוס נולדה וגדלה בפסדינה, קליפורניה, שם למדה בבית הספר לבנות "וסטברידג'". אף שהשתתפה בשיעורי משחק אחרי שעות בית הספר, היא לא חשבה להיות שחקנית, והוריה, עורך דין בתחום המיסוי ורואת חשבון, לא רצו שהיא תהיה "ילדה שחקנית". אחרי שסיימה את בית הספר התיכון, העדיפה ריטנהאוס לעזוב את קליפורניה ולעבור לחוף המזרחי. היא נרשמה לאוניברסיטת פנסילבניה, שם רכשה תואר ראשון בלימודי שפות רומאניות, צרפתית וספרדית. במהלך לימודיה היא השתתפה בקבוצת דרמה של סטודנטים שהעלתה עיבוד לתיאטרון של הסרט "בית ללא חוקים", דבר שלדברי ריטנהאוס הצית בה את חיידק המשחק. אחרי שלא התקבלה לתוכנית להכשרת מנהלים של חברת "אנהאוזר-בוש" בסנט לואיס, ריטנהאוס נרשמה לבית הספר למשחק של קבוצת התיאטרון "אטלנטיק"(אנ') במנהטן, ולמחייתה במהלך הלימודים, היא לימדה בסופי שבוע שיעורים פרטיים בצרפתית וספרדית..
קריירה

ריטנהאוס החלה את דרכה המקצועית באוף ברודוויי במסגרת "מועדון התיאטרון של מנהטן"(אנ'), כשחקנית ממלאת מקום במחזה "The Commons of Pensacola" מאת אמנדה פיט, לצד שרה ג'סיקה פרקר ובליית' דאנר (נובמבר 2013 – פברואר 2014). היא ניסתה לגשת למבחן בד לסדרת הטלוויזיה "בית הקלפים", אולם לא התקבלה מכיוון שלא יוצגה על ידי סוכן.
תפקיד הבכורה של ריטנהאוס בטלוויזיה הייתה בשנת 2014, כאשר השתתפה כשחקנית אורחת בפרק הפיילוט של הסדרה "הרומן". אולם את תפקידה המשמעותי הראשון בטלוויזיה היא קבלה באותה שנה כאשר לוהקה לעונה היחידה של סדרת הדרמה לבני הנעורים "רד בנד סוסייטי" בתפקיד האחות בריטני דובלר. הסדרה בוטלה אחרי עונה זו.
בשנת 2015 לוהקה ריטנהאוס לגלם את דמותה של קודי ל'פבר, הדמות הראשית הנשית בסדרת אופרת הסבון "זהב שחור" של ABC, לצד צ'ייס קרופורד ודון ג'ונסון. הסדרה צולמה בפארק סיטי, יוטה, ובעקבותיה החליטה ריטנהאוס לחזור להתגורר בלוס אנג'לס. באותה שנה היא הייתה מועמדת לצוות שחקני סרט גיבורי העל "דדפול", אך לבסוף הועדפה מורנה בקארין. בנובמבר 2017 לוהקה ריטנהאוס לגלם את דמותה של קרי אלן בפרק האחרון של העונה השביעית של סדרת הדרמה המשפטית "Suits", שהיווה פרק פיילוט לקראת סדרת הספין אוף "Pearson" (או בשמה הקודם: Second City)(אנ'), אך בסופו של דבר התפקיד נמסר לבת'אני ג'וי לנז.
אחרי שלא התקבלה ל"דדפול" ובמקביל להמשך עבודתה בסדרות טלוויזיה, ריטנהאוס קיבלה את תפקידיה הראשונים בקולנוע. בשנת 2018 היא שיחקה בתפקיד בוני בסרט הדרמה הקומית "אל דאגה, הוא לא יגיע רחוק ברגל" (אנ') וגילמה את סרינה לנג בסרט האימה "הסר חבר: רשת אפלה".
בשנת 2019 השתתפה ריטנהאוס בסרטו של קוונטין טרנטינו "היו זמנים בהוליווד", שבו גילמה את דמותה של הזמרת והשחקנית מישל פיליפס. באותה שנה היא השתתפה בצוות השחקנים הראשי של המיני-סדרה "ארבע חתונות ולוויה אחת" (עיבוד טלוויזיוני של סרט קולנוע בשם זה משנת 1994), בתפקיד מעצבת הפנים איינסלי הווארד.
בשנת 2022 כיכבה בתפקיד הראשי בקומדיית המצבים "Maggie" (אנ') אשר שודרה בשירות הזרמת המדיה "הולו", ובוטלה אחרי עונה אחת.
חיים פרטיים

ריטנהאוס הייתה בת-זוגו של צ'ייס קרופורד במשך כשלוש שנים, מאז שנפגשו בצילומי "זהב שחור". הם נפרדו באפריל 2019. ב-23 בספטמבר 2023 הכריזה ריטנהאוס על אירוסיה עם איש העסקים קייל רוביסקי, מנהל בחברת "ביונד מיט", בעקבות זוגיותם מאוקטובר 2022.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2018 | אל דאגה, הוא לא יגיע רחוק ברגל (אנ') | בוני |  |
| 2018 | הסר חבר: רשת אפלה | סרינה לנג |  |
| 2019 | היו זמנים בהוליווד | מישל פיליפס |  |
| 2021 | טוב על הנייר (אנ') | סרינה האלסטד |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2014 | הרומן | ג'וסלין | פרק: "101" |
| 2014–2015 | רד בנד סוסייטי | בריטני דובלר | תפקיד ראשי; 13 פרקים |
| 2015 | זהב שחור (אנ') | קודי ל'פבר | תפקיד ראשי; 10 פרקים |
| 2016–2017 | מינדי | ד"ר אנה זייב | 15 פרקים |
| 2018 | סיפורה של שפחה | אודט | פרק: "After" |
| 2018 | השוטר הטוב | מייסי | פרק: "?Who Killed the Guy on the Ski Lift" |
| 2018 | Suits | קרי אלן | פרק: "Good-Bye" |
| 2018 | Into the Dark | מגי | פרק: "The Body" |
| 2019 | ארבע חתונות ולוויה אחת (אנ') | איינסלי הווארד | תפקיד ראשי; 10 פרקים |
| 2022 | Maggie | מגי | תפקיד ראשי; 13 פרקים |
| 2025 | עולה להתקפה (אנ') | אוליביה אן | סדרת ספורט של נטפליקס; פרק: "The Streak" |
| טרם פורסם | His & Hers | לקסי | מיני-סדרה עתידית של נטפליקס |
מחברות עמנואל

| --- | --- |

תבליט מאיטליה במאה ה-14
 מידע כללי
 שפת המקור:  עברית 
 
"מחברות עמנואל" הוא ספר מאת עמנואל הרומי, משורר ובלשן יהודי איטלקי בן המאה ה-14, שבו נידונים נושאים מחיי המחבר ובני תקופתו, והוא משקף את החיים בניצני תקופת הרנסאנס. הספר מכיל דברי מוסר ולצדם הלצות, שירי קודש, שירי אהבה וחשק ודברי מדע. הספר הושפע מהשירה האיטלקית בת זמנו, וכלל גם, לראשונה בשפה העברית, שירים במבנה סונטה.
המחברת האחרונה, העשרים ושמונה במספר והנודעת מכולן, זכתה לשם "מחברת התופת והעדן", ומפרטת בין היתר את גורלם המר של החוטאים והרשעים לאחר המוות וכפי הנראה נכתבה זמן קצר לאחר ובהשראת הקומדיה האלוהית של דנטה אלגיירי.
כמה מדבריו של עמנואל הרומי מתוך "מחברות עמנואל":
"ודע כי חברת הנדיב מציאה גדולה והגונה, וחברת הנבל חרטה מגונה."
"ודימו החכמים בשכלם, העולם הזה לסולם, זה יורד בו וזה עולה."
היחס לספר בספרות הרבנית

בגלל אופיו עורר הספר מחלוקת בקהילה היהודית, ורבי יוסף קארו אסר בספרו "שולחן ערוך" לקרוא בו:
מליצות ומשלים של שיחת חולין ודברי חשק, כגון ספר עמנואל, וכן ספרי מלחמות, אסור לקרות בהם בשבת; ואף בחול אסור משום מושב לצים (תהילים א, א), ועובר משום אל תפנו אל האלילים (ויקרא יט, ד) לא תפנו אל מדעתכם; ובדברי חשק, איכא תו משום מגרה יצר הרע; ומי שחיברן ומי שהעתיקן, וא"צ לומר המדפיסן, מחטיאים את הרבים.
מהדורות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה. פירוט המהדורות.
השפעה מאוחרת של "מחברות עמנואל"

חוקרת הספרות דבורה ברגמן, במאמרה "יחוס אבות של 'אלוף בצלות ואלוף שום'", הציגה שלל הקבלות רעיוניות בין יצירתו של חיים נחמן ביאליק, "אלוף בצלות ואלוף שום", ובין המחברת השמונה-עשרה ב"מחברות עמנואל". כך, למשל, מתארת ברגמן את עלילת החלק השלישי של המחברת, הקרוי "הנדיב מקמרינו": "עמנואל, הגיבור הנודד, מתקבל בכבוד גדול בבית נדיב מסביר-פנים. הוא מבדר את הנוכחים ומרשים אותם בחוכמתו, מתכבד בסעודת מלכים, ויוצא לדרך לאחר פרידה נרגשת וחגיגית. במרכז ההתרחשות עומדת הסעודה, והיא זוכה לפירוט רחב". מבנה זה של הסיפור דומה מאוד למבנה סיפורו של אלוף בצלות ולמבנה סיפורו של אלוף שום.
לא רק במבנה הכללי, אלא גם באחדים מפרטי העלילה מתגלה זיקה בין שתי היצירות. דוגמה מובהקת לכך היא שאלת המארח לאורחו ב"מחברות עמנואל": "הלא חסרת דבר בבית הנכבד?" ותשובת האורח: "הדג והבשר טפל והשום והבצל והחציר עיקר", ובדומה לה שאלת המלך את אורחו ב"אלוף בצלות ואלוף שום": "הֶעָרְבָה לְךָ אֲרוּחָתִי הָפָּעַם?" ותשובתו המגומגמת של האורח, לפיה חסר בצל בתבשיל.
הערות שוליים

↑  דבורה ברגמן, "יחוס אבות של 'אלוף בצלות ואלוף שום'", ספר יצחק בקון: פרקי ספרות ומחקר, בעריכת אהרן קומם, הוצאת הספרים של אוניברסיטת בן-גוריון בנגב, 1992
| --- | --- |
בקרת זהויות :  NLI: 987007597200505171 
ערך זה הוא קצרמרבנושא ספרות. אתם מוזמנים לתרום לוויקיפדיה ו.
קולה די ריינצו

| --- | --- |

איור מהאנציקלופדיה של קולייר מ-1920
 לידה:  1313 רומא, מדינת האפיפיור
 פטירה:  8 באוקטובר 1354 (בגיל 41 בערך) רומא, מדינת האפיפיור
 מדינה:  מדינת האפיפיור 
 פעילות בולטת:  פוליטיקאי ומנהיג איטלקי, שהגדיר את עצמו כ"טריבון של בני רומא".
 
ריינצי נשבע להשיג צדק על מותו של אחיו הצעיר, ציור של ויליאם הולמן האנט, 1848–49
פדריקו פארופיני (אנ'): "קולה די ריינצו מתבונן בחורבות רומא"
פרוטומה של קולה די ריינצו
המבנה המכונה "בית ריינצי" (Casa di Rienzi), עדיין בהקשר האורבני שלו לפני פתיחת ה-Via del Mare בצבע מים מאת אטורה רוזלר פרנץ (אנ') (בערך 1880).
"המכתבים של קולה די ריינצו"
נִיקוֹלָה גָבְּרִינִי (באיטלקית: Nicola Gabrini), הידוע יותר כקוֹלָה דִי רְיֶנְצוֹ (Cola di Rienzo‏; 1313 – 8 באוקטובר 1354), או ריינצי (Rienzi), היה פוליטיקאי ומנהיג איטלקי, שהגדיר את עצמו כ"טריבון של תושבי רומי".
מאחר שדגל בביטול הכוח החילוני והפוליטי של האפיפיור ובאיחוד איטליה, צץ קולה מחדש במאה ה-19 כזיכרון רומנטי בקרב מנהיגי הלאומיות הליברלית ואומץ כמבשר של הריסורג'ימנטו (איחוד איטליה) של המאה ה-19.
תחילת חייו והתחלת קריירה

קולה נולד ברומא למשפחה ממוצא צנוע. הוא טען שהוא ילדו הטבעי של היינריך השביעי, קיסר האימפריה הרומית הקדושה, אבל הוא נולד למעשה לכובסת ושומר בית מרזח בשם לורנצו גבריני (Lorenzo Gabrini). שמו של אביו, לורנצו, התקצר לריינצו, ושמו הפרטי שלו - ניקולא - התקצר לקולה; מכאן קולה די ריינצו, או ריינצי, שם שבו הוא ידוע בדרך כלל.
את שנותיו הראשונות בילה באנאני, שם הקדיש חלק ניכר מזמנו לקריאת יצירותיהם של סופרים, היסטוריונים, נואמים ומשוררים לטיניים. לאחר שהזין את רוחו בסיפורי התהילה והכוח של רומא העתיקה, הוא הפנה את מחשבותיו למשימה של שיקום עיר הולדתו. קולה רצה להשיב את רומא, אז מושפלת ועלובה, לא רק לסדר תקין, אלא גם לגדולתה הראשונית. הלהט שלו למשימה זו הואץ על ידי הרצון לנקום את מות אחיו שנהרג על ידי אציל. הוא חזר אפוא לרומא והחל לפעול שם בזירה הציבורית.
הוא הפך לנוטריון ולאדם בעל מעמד בעירו, ונשלח ב-1343 בשליחות פומבית מטעם העיר לאפיפיור קלמנס השישי באביניון להזמינו לשוב לרומא. באביניון הוא נפגש עם המשורר פרנצ'סקו פטרארקה. הוא מילא את חובותיו בכישרון ובהצלחה, ואף שהוקיע באומץ את השליטים האריסטוקרטים של רומא, הוא זכה בחסד ובהערכה של האפיפיור, שהעניק לו תפקיד רשמי בחצרו.
מנהיג מרד

לאחר שחזר לרומא באפריל 1344, עבד קולה במשך שלוש שנים עבור המטרה הגדולה של חייו: השבת העיר לעמדת הכוח הקודמת שלה. הוא אסף קבוצת תומכים, שטוו תוכניות ואספו אמצעי לחימה, ולבסוף הכל היה מוכן למרד.
ב-19 במאי 1347 הזמינו כרוזים את העם לפרלמנט בקפיטול, וב-20 במאי, יום ראשון, התקיים הכינוס. לבוש בשריון מלא ובהשתתפות נציג האפיפיור, עמד קולה בראש תהלוכה לקפיטול, שם פנה לקהל הנאסף, ודיבר "ברהיטות מרתקת על השעבוד והגאולה של רומא". הוא הודיע על סוף שלטונם של האצילים מבית אורסיני ובית קולונה. "סדרת חוקים חדשה פורסמה והתקבלה בשבחים, וסמכות וכוח בלתי מוגבלים ניתנו למנהיג המהפכה".
במקום לדכא את המרד עזבו האצילים את העיר או הסתתרו, וכמה ימים לאחר מכן קיבל ריינצו את התואר טריבון (Nicholaus, severus et clemens, libertatis, pacis justiciaeque tribunus, et sacræ Romanæ Reipublicæ liberator, בלטינית "ניקולס, המקפיד והרחמן, טריבון החירות, השלום והצדק, ומושיע הרפובליקה הרומית הקדושה").
טריבון של רומא

קולה שלט בעיר במשפט צדק שעמד בניגוד בולט לשלטון הקודם של אי סדר. כתוצאה מהנהגתו, התקבל הטריבון בבזיליקת פטרוס הקדוש בשירת בוא, רוח בורא, בעוד שבמכתב הפציר בו המשורר פטרארקה להמשיך בעבודתו הגדולה והנאצלה, בירך אותו על הישגיו בעבר, וכינה אותו קאמילוס, ברוטוס ורומולוס החדש. כל האצילים נכנעו, אם כי בחוסר רצון רב; הדרכים פונו משודדים; כמה אירועים של ענישה חמורה הרתיעו את העבריינים, והטריבון נחשב בעיני רבים כמי שישיב את תהילת רומא ואיטליה.
ניסיון לאחד את איטליה

ביולי, בצו שהופץ בתהודה נרחבת, הוא הכריז על ריבונות העם הרומי על האימפריה, אך לפני כן הוא החל לעבוד על משימתו להחזיר את סמכותה של רומא על הערים והמחוזות של איטליה, להפוך את העיר מחדש ל-Caput Mundi (אנ') (בלטינית: בירת העולם). הוא כתב מכתבים לערי איטליה, וביקש מהן לשלוח נציגים לאספה שתתכנס ב-1 באוגוסט 1347, אז תישקל הקמת פדרציה גדולה בראשות רומא. ביום המיועד הופיעו מספר נציגים, וקולה הוציא צו שציטט את לודוויג הרביעי, קיסר האימפריה הרומית הקדושה ויריבו קרל הרביעי, קיסר האימפריה הרומית הקדושה, וכן את האלקטורים האימפריאליים וכל האחרים הנוגעים בסכסוך, להופיע בפניו במטרה שהוא יפסוק.
למחרת נחוג חג אחדות איטליה, אך לא לזה ולא לפגישה הקודמת היו תוצאות מעשיות. עם זאת, כוחו של קולה הוכר בממלכת נאפולי, משם פנו אליו גם ג'ובאנה הראשונה, מלכת נאפולי וגם אויבה המר, לאיוש הראשון, מלך הונגריה, בבקשת הגנה וסיוע, וב-15 באוגוסט 1347 בפאר רב הוא הוכתר כטריביון. ההיסטוריון הגרמני בן המאה ה-19 פרדיננד גרגורוביוס (אנ') כתב שטקס זה "היה הקריקטורה הפנטסטית שסיים את האימפריום של קרל הגדול. עולם שבו פעולה פוליטית הייתה מיוצגת במסווה שכזה היה בשל להפיכה, או שניתן היה להצילו רק על ידי רפורמציה נפשית גדולה".